Diari Oficial de la Generalitat Valenciana


Sumari del DOGV 5448, del 12-02-2007 (2007/1630)

ORDE de 2 de febrer de 2007, de la Conselleria d'Agricultura, Pesca i Alimentació, per la qual es modifiquen determinats aspectes de l'Orde 21 de desembre de 1998 (DOGV núm. 3413, de 15 de gener de 1999), així com l'Orde de 29 de juny de 2001 (DOGV núm. 4068, de 21 d'agost de 2001), que afecten l'àmbit territorial d'actuació de les oficines comarcals de: la Costera i la Vall d'Albaida-Ontinyent.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5448

Data del DOGV
:   12-02-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/1630


Data del document
:   02-02-2007

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * La Vall d'Albaida
    * La Costera
    * oficina d'informació
    * reglament administratiu

Per mitjà de l'Orde de 21 de desembre de 1998, de la Conselleria d'Agricultura, Pesca i Alimentació es va crear l'Oficina Comarcal La Ribera Alta-Carlet (fins llavors Unitat Territorial de Carlet) i l'Oficina Comarcal d'Enguera i La Canal (fins llavors Unitat Territorial d'Enguera) i es van canviar les denominacions de l'Oficina Comarcal La Ribera Alta per la d'Oficina Comarcal La Ribera Alta-Alzira i l'Oficina Comarcal La Costera i La Canal per la d'Oficina Comarcal de la Costera, figurant en l'annex de l'orde la seua delimitació territorial.  
L'Orde de 29 de juny de 2001, de la Conselleria d'Agricultura, Pesca i Alimentació, per la qual es modifica l'àmbit territorial d'actuació que afecta les oficines comarcals de l'Horta Sud, la Vall d'Albaida, la Costera i la Plana de Vinaròs i Baix Maestrat, i es creen les oficines comarcals de l'Horta Sud-Catarroja, la Vall d'Albaida-Ontinyent i el Baix Maestrat-Sant Mateu.   
Les successives modificacions dels annexos en què figura la denominació de les oficines comarcals i les unitats territorials, així com l'àmbit territorial d'actuació, atenen a disfuncionalitats entre l'ordenació territorial establida en esta, que afecta diversos termes municipals inclosos en les zones d'actuació de les distintes oficines comarcals. Es tracta de municipis que es poden adscriure en una o altra comarca segons els paràmetres que es prioritzen, per tant, es requerix introduir certes modificacions que facen més operativa la gestió dels servicis agraris que l'administració presta al ciutadà, i que prime el criteri de proximitat.  
La població de Moixent està adscrita a l'Oficina Comarcal de la Vall d'Albaida-Ontinyent, la seu de la qual és la població d'Ontinyent. La població de Moixent està a menor distància d'Ontinyent que de Xàtiva, seu de l'Oficina Comarcal de la Costera, però es dóna la circumstància que l'accés per carretera es realitza en menys temps entre Moixent i Xàtiva que entre Moixent i Ontinyent, al poder utilitzar vies de comunicació més ràpides. Per este motiu nombroses organitzacions agràries i distints estaments, demanden el canvi d'oficina comarcal de la població de Moixent .  
En conseqüència, i de conformitat amb l'article 44 de la Llei de la Generalitat Valenciana 5/1983, de 30 de desembre, del Govern Valencià,  
ORDENE  
Primer  
Es modifica l'annex de l'Orde de 21 de desembre de 1998 (DOGV núm. 3413, de 15 de gener de 1999), en allò que afecta l'àmbit territorial d'actuació de l'Oficina Comarcal La Costera, i queda definitivament com s'indica en l'annex de la present orde.   
Segon  
Es modifica l'annex de l'Orde de 29 de juny de 2001 (DOGV núm. 4.068, de 21 d'agost de 2001), en allò que afecta l'àmbit territorial d'actuació de l'Oficina Comarcal La Vall d'Albaida-Ontinyent, i queda definitivament com s'indica en l'annex de la present orde.   
Tercer  
El municipi de Moixent se segrega de l'Oficina Comarcal de la Vall d'Albaida-Ontinyent per a formar part de l'Oficina Comarcal de la Costera.   
Quart  
L'Oficina Comarcal La Vall d'Albaida-Ontinyent, remetrà immediatament a l'Oficina Comarcal de la Costera quants expedients administratius i informació estiguen en el seu poder o en tramitació i que resulten afectats per esta modificació. Així mateix notificarà, com en dret procedisca, esta circumstància als interessats en els expedients en tramitació que es vegen afectats pel canvi de delimitació territorial i comunicaran a estos l'adreça de la nova oficina comarcal en què continuarà la tramitació dels esmentats expedients.  
DISPOSICIÓ FINAL  
Esta orde entrarà en vigor l'endemà de la publicació en el Diari Oficial de la Comunitat Valenciana.  
València, 2 de febrer de 2007  
El conseller d'Agricultura, Pesca i Alimentació  
JUAN GABRIEL COTINO FERRER  
ANNEX  
Delimitació territorial de l'àmbit d'actuació de les oficines comarcals de la Costera i la Vall d'Albaida-Ontinyent, de la Conselleria d'Agricultura, Pesca i Alimentació:  
\* Oficina Comarcal La Costera  
Seu: Xàtiva  
Unitats administratives que integra:  
46986-Unitat Territorial de Xàtiva.  
Municipis que conformen el seu àmbit territorial:  
L'Alcúdia de Crespins, Barxeta, Canals, Cerdà, l'Ènova, Genovés, la Granja de la Costera, Llocnou d'En Fenollet, Llanera de Ranes, la Llosa de Ranes, Manuel, Moixent/Mogente, Montesa, Novetlè/Novelé, Rafelguaraf, Rotglà i Corberà, Torrella, Vallada, Vallés i Xàtiva.  
\* Oficina Comarcal La Vall d'Albaida-Ontinyent  
Seu: Ontinyent  
Unitats administratives que integra:  
46770-Unitat Territorial d'Ontinyent.  
46299-Unitat Territorial d'Albaida.  
Municipis que conformen el seu àmbit territorial:  
Agullent, Aielo de Malferit, Albaida, Atzeneta d'Albaida, Benissoda, Bocairent, Bufali, Fontanars dels Alforins, la Font de la Figuera, l'Olleria, Ontinyent i el Palomar.